એકવીસ બાવીસ વર્ષની યુવતી જે ફરવા કરતાં ભણવામાં વધુ મજા લે છે. કોઈ પણ વિદ્યાર્થિનીને અભ્યાસ કરવો હોય તો તેની જવાબદારી સહેજ પણ વિચાર્યા વિના ઉપાડી લે છે. એચ.આર.માં માસ્ટર ડિગ્રી મેળવી સી.એસ.આર. કરીને પીજીડીએલપી કરનાર નિશીતા આજે એક બે નહીં, પરંતુ દસ હજાર જેટલી વિદ્યાર્થિનીઓની ફી ભરવા જઈ રહી છે. પોતે સારો અભ્યાસ કરી રહી છે તો અન્ય દીકરીઓ કેમ નહીં. તેમ વિચારી પિતાના માર્ગદર્શન હેઠળ ૨૦૧૧માં નિશીતાએ ગરીબ દીકરીઓના અભ્યાસનો ખર્ચ ઉઠાવવાની શરૃઆત કરી. સૌ પ્રથમ ૨૪૦ વિદ્યાર્થિનીઓ માટે દાતાઓ તરફથી ચેક આવ્યા. પિતા પાસેથી અને તેમના મિત્રવર્તુળની મદદથી નિશીતાએ ફી ભરવાનું શરૃ કર્યું. સમય વીત્યો તેમ દાતાઓ વધતા ગયા અને વિદ્યાર્થિનીઓની સંખ્યા પણ વધવા લાગી. હાલમાં વડોદરાની ૧૦૦થી પણ વધુ શાળાઓની વિદ્યાર્થિનીઓની ફી નિશીતા ભરે છે.